Haški istražitelji u Republici Srpskoj 7/6/02 - 2002-06-07
Zvaničnici Republike Srpske potvrdili da su haški istražioci, juče izvršili pretres na osam lokacija na području Zvornika i Banjaluke.
Istražioci haškog tribunala pretresli su juče više organizacionih jedinica Ministarstva unutrašnjih poslova Republike Srpske na osam lokacija. Potvrdio je ovo danas u Banjaluci, portparol MUP-a ovog entiteta, Goran Glušac, istakavši da još uvijek nema konkretnih podataka o tome koja su dokumenta oduzeta. Tako je na području sektora javne bezbjednosti Zvornik, u samom sjedištu sektora te u stanicama javne bezbjednosti Bratunac, Milići i Srebrenica izvršen određeni pregled i pretres dokumentacije dok su na lokalitetu gdje je smještena specijalna jedinica policije MUP-a, izvršene slične aktivnosti. Portparol međunarodnih policijskih snaga, Alun Roberts, saopštio je danas da pripadnici IPTF-a nisu učestvovali u ovoj akciji, ali da je policija Republike Srpske prethodno bila obavještena o ovim aktivnostima. Savjetnik premijera Republike Srpske za odnose sa haškim tribunalom, Siniša Đorđević, danas je istakao da tek očekuje zvanične informacije o ovom slučaju koji ne bi trebao poremetiti dobre odnose sa ovdašnjom kancelarijom haškog tribunala. Đorđević je, na današnjoj konferenciji za novinare u Banjaluci, potvrdio da je ministarstvo pravde Federacije odbilo prijedlog sporazuma o saradnji dva entiteta u postupku prikupljanja informacija o ratnim zločinima u proteklom ratu, što samo potvrđuje, da je, kako je rekao, politika nadvladala pravo. Smatram da je ovo odbijanje potpisivanja sporazuma od strane Federacije B i H politički poen za Vladu RS. Đorđević je, takođe, istakao da je premijer Republike Srpske, Mladen Ivanić danas i zvanično zatražio od haškog tribunala informacije o, eventualnom, podizanju optužnica protiv Alije Izetbegovića, Nasera Orića i još nekih osoba, za koje je haškom sudu dokumentacija dostavljena prije sedam mjeseci. On je najavio da će do početka septembra biti pripremljna dokumentacija za još neke zločine nad Srbima u proteklom ratu. Dobrovoljačka ulica u Sarajevu, tuzlanska kolona, Brod, dakle početak rata-Sijekovac, granatiranje Doboja i Mrkonjić Grad. Siniša Đorđević je danas izjavio da mu nije poznat sadržaj pisma koje je supruga Radovana Karadžića, Ljiljana uputila SFOR-u, naglašavajući da je to privatna prepiska koja nema veze sa Vladom ovog entiteta. Za Glas Amerike iz Banjaluke, Dragan Stegić.